ตม.-คนสนามบิน ติดโควิดเสียเอง-พร้อม 3 คนไทย (คลิป)
2 รายกลับจากเกาหลีญี่ปุ่น กวาดล้างแก๊งโก่งหน้ากาก พณ.เล่นงานลาซาด้าร่วมวง บิ๊กตู่ขานรับ-แหม่มโพธิ์ดำไทยพบผู้ติดเชื้อไวรัสโควิด-19 วันเดียว 6 รายส่งผลให้ยอดผู้ติดเชื้อพุ่งพรวดไปถึง 59 รายแล้ว ตม.ยันตำรวจในสังกัดติดเชื้อจริงแต่ไม่หนักเพราะรีบเข้ารักษาหลังมีอาการไข้ ศูนย์ข้อมูลโควิดแถลงรายวันยันไทยยังไม่เข้าระยะ 3 หลังเจ้าของร้านอาหารที่ตึกออลซีซั่นติดเชื้อ ตรวจสอบพบสัมผัสกับเพื่อนจากประเทศเสี่ยง คาด 1-2 วันกลับมาเปิดร้านปกติโดยไม่ต้องปิดตึก สธ.กทม.ประสานกำลังเช็ก 84 รายใกล้ชิด ชี้ทั้งหมดผลตรวจยังเป็นลบ ตร.จับหน้ากากขายเกินราคา กักกันผีน้อยกลายเป็นดราม่าเรื่องสถานที่กักกัน ส.ส.เพื่อไทยอ้างขัดหลักมนุษยธรรม นายกฯถกด่วนเพิ่มมาตรการเข้มข้น ยกเลิก VOA 18 ประเทศ อุปทูตจีนพบจุรินทร์ ยันพร้อมให้ความช่วยเหลือไทยสู้ศึกโควิด-19 หน้ากากอนามัย ศรสุวีร์ พ่นพิษ พิตตินันท์ แจ้งความจับแล้ว ขณะที่ตำรวจเร่งสอบพยานมัดตัวศรสุวีร์ สนธิญา สวัสดี เด็กพลังประชารัฐ ร้อง ปอท. จัดการเพจ แหม่ม โพธิ์ดำ อ้างทำเองไม่มีใครสั่งขณะที่ไทยพยายามสกัดกั้นและป้องกันการแพร่ระบาดของเชื้อไวรัสโควิด-19 ด้วยมาตรการต่างๆ อย่างเข้มข้น แต่ก็ยังมีผู้ป่วยติดเชื้อเพิ่มขึ้น โดยล่าสุด เมื่อวันที่ 11 มี.ค. พบมีผู้ติดเชื้อวันเดียวถึง 6 ราย ทำให้ยอดผู้ป่วยสะสมในไทยเพิ่มสูงขึ้นถึง 59 รายติดเชื้อเพิ่มอีก 6 รายที่กระทรวงสาธารณสุข ตอนสายวันที่ 11 มี.ค. นพ.โสภณ เอี่ยมศิริถาวร ผอ.กองโรคติดต่อทั่วไป แถลงรายวันถึงสถานการณ์ไวรัสโควิด-19 ว่า วันนี้ 11 มี.ค.พบผู้ป่วยยืนยันติดเชื้อไวรัสโควิด-19 เพิ่มอีก 6 ราย โดยรายที่ 1 เป็นตำรวจตรวจคนเข้าเมืองที่สนามบินสุวรรณภูมิ อายุ 21 ปี เริ่มป่วยเมื่อวันที่ 8 มี.ค. ด้วยอาการไข้ มีน้ำมูก ปวดศีรษะ ส่งรักษาตัวที่ รพ.กลาง รายที่ 2 เป็นเจ้าหน้าที่ตรวจค้นประจำสนามบินสุวรรณภูมิ อายุ 40 ปี ป่วยเมื่อวันที่ 7 มี.ค. และเข้ารักษาตัวที่โรงพยาบาลเอกชน ทั้ง 2 รายมีประวัติทำงานใกล้ชิดกับชาวต่างชาติ มีการสัมผัสสิ่งของที่ผ่านมือหลายคนตรวจสอบหาแหล่งรับเชื้อผอ.กองโรคติดต่อทั่วไป กล่าวอีกว่า รายที่ 3 เป็นชายไทยอายุ 25 ปี พนักงานบริษัทเอกชน เริ่มป่วย มีอาการไข้ ปวดกล้ามเนื้อ เมื่อวันที่ 25 ก.พ.และเข้ารักษาที่ รพ.เอกชนใน กทม. ผลเอกซเรย์พบปอดอักเสบ รักษาแล้วอาการไม่ดีขึ้น จึงส่งตรวจทางปฏิบัติการพบติดเชื้อไวรัสโควิด-19 ขณะนี้ส่งมารักษาที่สถาบันบำราศนราดูร และกำลังอยู่ระหว่างหาแหล่งที่รับเชื้อ เพราะผู้ป่วยทำงานเกี่ยวกับวิศวกรมีการประชุมและต้องลงพื้นที่ หลายจุดที่ไปมีความเสี่ยงสูง จากการตรวจเพื่อนร่วมงานไม่มีใครป่วย สรุปได้ว่าเป็นการนำเข้าเชื้อจากคนที่ติดเชื้อเข้าในประเทศแต่ที่สำคัญคือไม่แพร่เชื้อต่อไปให้ผู้อื่นเจ้าของร้านอาหารก็ติดด้วยนพ.โสภณกล่าวต่อว่า รายที่ 4 เป็นหญิงไทย อายุ 27 ปี กลับจากเกาหลีใต้ถึงไทยเมื่อวันที่ 7 ก.พ. เริ่มป่วยวันที่ 20 ก.พ. เข้ารักษาที่ รพ.เอกชนใน กทม. เมื่อวันที่ 28 ก.พ. ด้วยอาการไข้ ไอ มีน้ำมูก เจ็บคอ ปวดศีรษะ ขณะนี้ส่งรักษาตัวที่ รพ.นพรัตนราชธานี รายที่ 5 เป็นชายไทยอายุ 40 ปี ที่เดินทางกลับจากญี่ปุ่น โดยก่อนกลับประสบอุบัติเหตุเข้ารับการรักษาใน รพ.ที่ญี่ปุ่นและกลับถึงไทย 26 ก.พ. วันที่ 27 ก.พ.ได้เข้ารักษาที่ รพ.เอกชน เนื่องจากกระดูกข้อมือซ้ายหัก ต่อมาแพทย์ตรวจพบติดเชื้อไวรัสโควิด-19 และเข้ารักษาตัวที่ รพ.เอกชน รายที่ 6 เป็นชายชาวสิงคโปร์อายุ 36 ปี เจ้าของร้านอาหารที่ตึกออลซีซั่น ถนนวิทยุ เริ่มป่วยวันที่ 6 มี.ค.และเข้ารับการตรวจที่ รพ.เอกชน เมื่อวันที่ 9 มี.ค. ขณะนี้รักษาที่สถาบันบำราศนราดูรผู้ป่วยสะสมรวม 59 รายผอ.กองโรคติดต่อทั่วไป กล่าวต่อว่า วันนี้มีผู้ป่วยชายไทยอายุ 25 ปี รักษาที่สถาบันบำราศนราดูร รักษาหายกลับบ้านได้ 1 ราย ทำให้ขณะนี้มีผู้ป่วยยืนยันที่รักษาหายแล้ว 34 ราย ยังรักษาตัวอยู่ในโรงพยาบาล 24 ราย เสียชีวิต 1 ราย ผู้ป่วยสะสม 59 ราย สำหรับผู้ป่วยอาการหนัก 1 รายที่สถาบันบำราศนราดูรยังต้องเฝ้าระวังอย่างใกล้ชิด ส่วนกรณีพนักงานบริษัทชาวสิงคโปร์ที่มีข่าวว่าติดเชื้อภายหลังเดินทางกลับจากสิงคโปร์ เข้ามาพักในไทยเพียง 1 วันและมีประวัติเดินทางไปอังกฤษก่อนมาไทย จากการเก็บตัวอย่างส่งตรวจผู้สัมผัสในบริษัทเดียวกัน 84 รายไม่พบเชื้อยันยังอยู่ในระยะ 2เมื่อถามว่า ขณะนี้ไทยยังอยู่ในระยะ 2 ใช่หรือไม่ นพ.โสภณกล่าวว่า การระบาดทั้ง 3 ระยะนั้นของสถานการณ์โรคในไทย ระยะ 1 คือ มีแต่ผู้ป่วยนำเข้า ระยะ 2 ติดต่อจากเคสที่มาจากต่างประเทศมายังคนไทยในไทยหรือการแพร่เชื้อแบบจำกัด ส่วนระยะ 3 คือมีการติดจากต่างประเทศมายังไทยและระบาดเป็นวงกว้าง ซึ่งไทยยังไม่เกิดขึ้น จึงยืนยันว่าไทยยังอยู่แค่ระยะที่ 2 คือยังเป็นการแพร่เชื้อแบบจำกัดต่างชาติก็ต้องกักตัว 14 วันเมื่อถามถึงกรณีการกักตัวคนไทยที่เดินทางมาจากประเทศกลุ่มเสี่ยงเป็นเวลา 14 วัน แล้วกรณีชาวต่างชาติต้องใช้หลักเกณฑ์ใด นพ.โสภณกล่าวว่า จะแบ่งเป็น 2 กรณี หากมาจากประเทศที่ประกาศเป็นเขตติดโรค 4 ประเทศ จะต้องปฏิบัติตามกฎหมาย กักตัวแยกตัวในที่ติดตามตัวได้ 14 วัน พร้อมให้สังเกตตัวเองห้ามไปยุ่งกับใคร หากมาจากประเทศ เช่น ฝรั่งเศส เยอรมนี ญี่ปุ่น สิงคโปร์ ไต้หวัน และสเปน ต้องคอยสังเกตอาการตัวเอง หากดูในเรื่องความเสี่ยงต่างชาติมาไทยนั้น ยังไม่ทันป่วยก็กลับประเทศและไปป่วยในประเทศตัวเอง เช่น กรณีชาวสิงคโปร์ ดังนั้นโอกาสแพร่เชื้อให้คนไทยจึงมีน้อย บางครั้งต่างชาติมีความจำเป็นต้องมาทำงานในไทยช่วงสั้นๆ ดังนั้นมันไม่มีมาตรการเดียวที่ใช้ได้กับทุกคนและทุกกรณีอยู่แล้วให้ระวังประเทศสเปนขณะนี้ไทยมีการเพิ่มประเทศสเปนเป็นประเทศที่ต้องเฝ้าระวังอย่างใกล้ชิด คือหลีกเลี่ยงการเดินทาง เนื่องจากสเปนเป็นประเทศในยุโรป อยู่ติดกับอิตาลี ทั้งยังพบจำนวนผู้ป่วยในสเปนเพิ่มขึ้นอย่างรวดเร็ว มีผู้ป่วยมากกว่า 1000 ราย พบผู้ป่วยต่อเนื่องมากกว่า 2 สัปดาห์ กระทรวงจึงประกาศเตือนให้หลีกเลี่ยงเดินทางไปในพื้นที่ระบาดหากไม่จำเป็น ผอ.กองโรคติดต่อทั่วไปกล่าวตำรวจ ตม.ติดเชื้อโควิด–19 จริงขณะที่ พ.ต.อ.เชิงรณ ริมผดี รองโฆษก สตม. กล่าวถึง ตำรวจ ตม.ที่ติดเชื้อไวรัสโควิด-19 ว่า ตำรวจนายนี้เป็น ผบ.หมู่ ตม.ขาเข้าด่าน ตม.ท่าอากาศยานสุวรรณภูมิ เมื่อวันที่ 7 มี.ค. ตำรวจนายนี้มารับการตรวจตามมาตรการของ ตม.ก่อนออกเวร พบว่ามีอาการครั่นเนื้อ ครั่นตัว ไข้ขึ้นสูงเกิน 37.5 องศาเซลเซียส จึงนำส่ง รพ.ลาดกระบัง แพทย์เห็นว่ามีแนวโน้มเสี่ยงจึงนำส่ง รพ.กลาง ต่อมาวันที่ 9 มี.ค.ผลตรวจพบเป็นบวก อาการขณะนี้ทราบจากแพทย์ว่า มีเพียงไข้แต่ไม่มีอาการติดเชื้อที่ปอด เนื่องจากมีการนำตัวส่งถึงมือแพทย์โดยเร็วทันทีที่สงสัย และติดตามตรวจสอบผู้ร่วมพักอาศัย พบว่า จนท.รายนี้พักเพียงคนเดียว ส่วนเพื่อนสนิทชาวไต้หวัน ได้นำส่งแพทย์ตรวจแล้วไม่พบการติดเชื้อ ส่วนสาเหตุการติดเชื้อของตำรวจนายนี้อยู่ระหว่างตรวจสอบว่ามาจากส่วนใดเพื่อถอดบทเรียนผู้ถูกกักที่ฐานทัพเรือไม่พบไข้นพ.โอภาส การย์กวินพงศ์ อธิบดีกรมวิทยาศาสตร์การแพทย์ กล่าวว่า แรงงานไทยนอกระบบจากเกาหลีใต้ที่ฐานทัพเรือสัตหีบทั้งหมด 241 รายเป็นชาย 104 ราย หญิง 137 ราย มีกลุ่มดูแลพิเศษ 29 ราย เป็นหญิงตั้งครรภ์ 6 ราย เด็กเล็ก 5 ราย มีโรคประจำตัว 18 ราย ผลคัดกรองไม่พบผู้อยู่ในเกณฑ์เฝ้าระวัง ทุกคนไม่มีไข้ ส่วนแรงงานไทยนอกระบบที่หลบหนีไป 80 ราย ขณะนี้ติดตามได้ครบแล้ว ส่วนที่มีคนไทยเดินทางมาจากประเทศกลุ่มเสี่ยง แล้วป้องกันตัวเองอยู่บ้านควรสนับสนุน การที่หลายจังหวัดมีการต่อต้านเจ้าหน้าที่ อยากให้ประชาชนเข้าใจว่า การที่ยอมถูกกักตัวเป็นเรื่องที่ดี หากทุกคนมัวแต่ไล่กันก็ยิ่งมีปัญหา การป้องกันระบาดในวงกว้างความร่วมมือของทุกคนสำคัญมากซัดกักผีน้อยผิดหลักมนุษยธรรมนพ.สุรวิทย์ คนสมบูรณ์ ส.ส.ชัยภูมิ พรรคเพื่อไทย กล่าวว่า ได้รับการร้องเรียนจากประชาชนถึงสภาพความเป็นอยู่ของผีน้อย 100 กว่าชีวิต ที่มาถึงเมืองไทยและถูกกักตัวที่สนามกีฬาจังหวัดบุรีรัมย์ การเป็นอยู่ลำบาก สภาพแวดล้อมที่ไม่เอื้อให้อยู่อาศัย อากาศร้อนอบอ้าว ทุกคนต้องนอนเต็นท์กางเรียงกัน ไม่มีพัดลม ข้าวของวางไว้ไม่มีระเบียบ ด้านสุขอนามัยก็แย่เพราะเป็นห้องน้ำรวม ไม่มีใครมีรองเท้าแตะ ห้องน้ำระบายน้ำไม่ได้ เจิ่งนอง น่าเป็นห่วงมาก อยากให้หน่วยงานที่เกี่ยวข้องเข้าไปแก้ปัญหาโดยด่วน เพราะพี่น้องที่กลับจากประเทศกลุ่มเสี่ยงไม่ใช่ผู้ติดเชื้อ ไม่ใช่นักโทษ แต่ยอมให้กักตัวไว้ในช่วงระยะเชื้อฟักตัวเพื่อความปลอดภัยและสร้างความมั่นใจให้กับสังคมเท่านั้น รัฐบาลควรให้ความเคารพผู้ที่ถูกกักตัวมากกว่านี้ แต่กลับปล่อยให้อยู่ในสภาพที่น่าเป็นห่วงเช่นนี้ได้อย่างไร รัฐบาลดูแลคนเหล่านี้ผิดหลักมนุษยธรรม ไร้สำนึกรับผิดชอบต่อชีวิตประชาชนข้องใจไม่คัดกรองชาวต่างชาตินายวิสาร เตชะธีราวัฒน์ ส.ส.เชียงราย พรรคเพื่อไทย กล่าวถึงการแก้ปัญหาแรงงานจากประเทศเกาหลี ว่า รัฐมาเร่งแก้ไขกันที่ปลายเหตุ เพราะก่อนที่จะมีมาตรการกักกันออกมา มีผีน้อยส่วนหนึ่งเดินทางกลับภูมิลำเนาและบางส่วนไปท่องเที่ยวตามสถานที่ต่างๆ รัฐขยับตัวช้ามาก ส่งผลให้ต้องมาตามแก้ปัญหาไม่รู้จบ ผีน้อยบางส่วนให้ข้อมูลว่า ในเที่ยวบินที่เดินทางกลับประเทศไทย มีนักท่องเที่ยวทั้งชาวจีนและชาวเกาหลีเดินทางร่วมมาด้วย เมื่อมาถึงสนามบินที่ไทย หน่วยงานภาคพื้นดินไม่มีการคัดกรองนักท่องเที่ยวเหล่านั้น การดำเนินการของภาครัฐจึงเป็นการเลือกปฏิบัติที่มองพวกผีน้อยเป็นพาหะนำโรค แต่กับนักท่องเที่ยวต่างชาติไม่สนใจที่จะเข้าไปตรวจ ซึ่งอาจจะป่วยมาจากประเทศต้นทางแล้วนำเชื้อโรคมาแพร่ในประเทศไทยก็ได้แจงกักตัวบุรีรัมย์แค่ไม่มีแอร์ที่ทำเนียบรัฐบาล นายสาธิต ปิตุเตชะ รมช.สาธารณสุข กล่าวถึงกรณีกลุ่มผีน้อยที่หลุดการคัดกรอง 80 คน ว่า ขณะนี้มารายงานตัวครบ 80 คนแล้ว ไม่ต้องดำเนินคดี ระหว่างนี้หากมีการละเมิดเงื่อนไขจะแจ้งความดำเนินคดีทันทีโทษจำคุกไม่เกิน 1 ปี ปรับไม่เกิน 1 แสนบาท เมื่อถามถึงกระแสวิพากษ์วิจารณ์ในโซเชียลถึงมาตรฐานการกักตัว นายสาธิตตอบว่า ใน จ.บุรีรัมย์ ภาพที่ออกมาเป็นวันที่แรงงานเหล่านี้กลับมาเป็นจำนวนมาก ขณะที่ อ.สัตหีบ ก็ไม่ได้พร้อมรองรับ ที่อื่นก็ยังหาไม่ได้ เราจึงขอความร่วมมือขอใช้สถานที่ที่ จ.บุรีรัมย์ เป็นการรับฉุกเฉินจำนวน 200 คน อาจมีปัญหาขลุกขลักบ้าง แต่มาตรฐานการป้องกันทำได้ถูกวิธี แต่อาจจะไม่มีเครื่องปรับอากาศนทท.ต่างชาติให้กักในโรงแรมเมื่อถามถึงกรณีมีการดื่มสุราและไลฟ์สดผ่านเฟซบุ๊กในสถานที่กักกัน นายสาธิตตอบว่า การใช้ชีวิตส่วนตัวเป็นเรื่องของเขา เราทำหน้าที่กักกันในสถานที่ที่จำกัด เช่น ไม่ให้สังสรรค์กับคนจำนวนมาก ออกจากบริเวณที่กำหนด เมื่อถามว่า คนที่พ้นการกักตัวแล้วจะมีการตรวจสอบย้อนหลังหรือไม่ นายสาธิตตอบว่า พอกลับบ้านต้องรายงานกับเจ้าหน้าที่ ต้องปฏิบัติตามคำแนะนำ ขณะนี้ตัวเลขผู้ป่วยของไทยอยู่ในอันดับ 53 แสดงให้เห็นว่าเราประสบความสำเร็จในช่วงแรก สำหรับประชาชนที่มาจาก 4 ประเทศเสี่ยงทุกกรณีต้องถูกกักตัวขึ้นอยู่กับดุลพินิจของเจ้าหน้าที่ ส่วนนักท่องเที่ยวต่างชาติอาจใช้วิธีพักโรงแรม แล้วเราก็ควบคุมให้เขาปฏิบัติตามข้อกำหนดนายกฯถกด่วนเพิ่มมาตรการเข้มข้นอีกด้านที่ห้องสีเขียว ตึกไทยคู่ฟ้า ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและ รมว. กลาโหม ในฐานะ ผอ.ศูนย์บริหารสถานการณ์การแพร่ระบาดไวรัสโคโรนา 2019 (โควิด-19) ได้เรียกประชุมรัฐมนตรีและตัวแทนหน่วยงานที่เกี่ยวข้องเป็นการด่วน เพื่อเพิ่มความเข้มข้นมาตรการป้องกันการระบาดของเชื้อไวรัสโควิด-19 โดยมีนายอนุทิน ชาญวีรกูล รองนายกรัฐมนตรีและ รมว.สาธารณสุข พล.อ.อนุพงษ์ เผ่าจินดา รมว. มหาดไทย นายศักดิ์สยาม ชิดชอบ รมว.คมนาคม นายดอน ปรมัตถ์วินัย รมว.ต่างประเทศ นพ.สุขุม กาญจนพิมาย ปลัดกระทรวงสาธารณสุข นพ.สุวรรณชัย วัฒนายิ่งเจริญชัย อธิบดีกรมควบคุมโรค นายชาตรี อรรจนานนท์ อธิบดีกรมการกงสุล เป็นต้น ต่อมาเวลา 13.00 น.นายกฯได้ร่วมแถลงข่าวภายหลังการประชุมว่า จำเป็นต้องจัดประชุมโดยเร่งด่วนเพื่อรับสถานการณ์ที่เกิดขึ้นในแต่ละวันที่เปลี่ยนแปลงตลอดเวลา และจากข้อมูลการแพร่ระบาดในขณะนี้เราจึงจำเป็นต้องมาทบทวนและรับมือกับเหตุการณ์ที่เกิดขึ้นยกระดับเฝ้าระวังคนเข้าไทยนายกฯ กล่าวว่า ได้กำหนดมาตรการรองรับคนที่มาจากต่างประเทศที่เข้ามาจากประเทศที่เสี่ยงและมาตรการดูแลคนไทยให้เป็นมาตรฐานเดียวกัน และอาจต้องดูแลเป็นพิเศษตามสิทธิพลเมืองไทย ทั้งเดินทางมาทางตรงและทางอ้อม ต้องมีมาตรการควบคุม คัดกรอง แบ่งเป็น 2 ส่วน คือ คนต่างประเทศมาจากประเทศกลุ่มเสี่ยง มีมาตรการที่สนามบินจัดโรงแรมโนโวเทล สุวรรณภูมิ รองรับไว้เฉพาะ เมื่อเดินทางมาต้องยอมรับการกักตัวไว้ 14 วัน ขณะที่การคัดกรองภาคปฏิบัติ ที่ประจำสนามบินตรวจสอบเข้มข้นอยู่แล้ว แต่การผ่านเข้ามาตามกติกาอาจยุ่งยากมากขึ้น โดยมีมาตรการจากกระทรวงมหาดไทยออกมา ในการใช้กฎหมายคนเข้าเมือง 2.การควบคุมตัวกลุ่มเสี่ยงเข้มข้นขึ้น ต้องเชื่อมโยงจากสนามบินไปยังภูมิลำเนา ขนส่งไปถึงจังหวัดที่เป็นภูมิลำเนา กระทรวงคมนาคมจัดรถโค้ชบริการ ไม่ปล่อยคนลงกลางทางเด็ดขาด แต่ละจังหวัดจะมีการตั้งเจ้าพนักงานควบคุมเฝ้าระวัง ตรวจสอบตามครัวเรือนและจะเร่งรัดให้มีแอปพลิเคชันเพื่อติดตาม กรณีหลบหนีออกนอกบ้านที่พัก มีลงโทษทั้งปรับทั้งจำ ส่วนการติดตามตัวผีน้อยที่หลบหนีการคัดกรองนั้นติดตาม ได้หมดแล้วยันไม่ปิดประเทศแม้ ศก.แย่ลงนายกฯกล่าวว่า ส่วนเรื่องความสัมพันธ์ระหว่างประเทศ มอบกระทรวงต่างประเทศพูดคุยกับเอกอัครราชทูตประจำประเทศไทย ส่งข้อมูลไปยังมิตรประเทศ ถึงความจำเป็นเรื่องมาตรการ และทุกสถานทูต สถานกงสุลต้องเตรียมรองรับมาตรการเหล่านี้ เพราะทุกคนที่จะเข้ามายังประเทศไทยต้องไปขอวีซ่าตามระบบเดิมทั้งหมดที่สถานทูต หลังจากยกเลิกการขอวีซ่า ณ หน้าด่านตรวจคนเข้าเมืองหรือวีซ่า ออน อาร์ไรวัล (วีโอเอ) 18 ประเทศ และฟรีวีซ่าของ 3 ประเทศที่มาจากประเทศกลุ่มเสี่ยงเป็นการชั่วคราว ขอทุกภาคส่วนไว้ใจกระบวนการเหล่านี้ ร่วมมือกันปฏิบัติ ถ้าไม่ทำแบบนี้ สถานการณ์เราอาจควบคุมไว้ไม่ได้ในระยะต่อไป ไทยยังอยู่ในระยะที่ 2 ไม่อยากให้เข้าสู่ระยะที่ 3 ประเทศอื่นทั่วโลกกำลังแพร่ระบาดมากขึ้น เราจำเป็นต้องสกัดกั้นจนถึงเวลาที่เหมาะสม ต้องเร่งสร้างความเข้าใจกับต่างประเทศถึงความจำเป็น เราเป็นประเทศที่ดำรงความเป็นกลาง สร้างสัมพันธ์ทุกประเทศอยู่แล้วยืนยันรัฐบาลจะทำให้ดีที่สุดนายกฯกล่าวว่า ยืนยันรัฐบาลจะทำให้ดีที่สุด วันนี้เห็นใจเจ้าหน้าที่ ซึ่งต้องหมุนเวียนให้ได้พักผ่อนบ้าง ทุกคนมีภาระหนักทั้งสิ้น เห็นใจเจ้าหน้าที่ด้วย สื่อเองต้องเสนอข่าวอย่างระมัดระวัง ยอมรับว่ามาตรการที่ออกมาจะทำให้คนเข้าไทยลดลง เพราะการขอวีซ่าต่างๆต้องมาจากประเทศต้นทางที่มีสถานทูตไทย แล้วอาจส่งผลกระทบต่อภาคธุรกิจ แต่จะให้คิดว่าเศรษฐกิจแย่แล้วปิดประเทศไปเลยอย่างนั้นไม่ได้ มาเป็นรัฐบาลแล้วจะรู้ว่ามันยาก ต้องคิดให้รอบด้านยกเลิก VOA รวม 18 ประเทศพล.อ.อนุพงษ์ เผ่าจินดา รมว.มหาดไทย กล่าวว่า สำหรับการดำเนินการกับผู้ที่เดินทางจาก 4 ประเทศที่มีการแพร่ระบาด ได้แก่ จีน เกาหลีใต้ อิหร่าน และอิตาลี ต้องไปขอวีซ่าที่สถานทูตก่อน รวมถึงมีการยกเลิกวีซ่าออนอาร์ไรวัล (VOA) หรือการขอตรวจลงตราวีซ่าเพื่อเข้าประเทศ ที่ด่านตรวจคนเข้าเมือง จำนวน 18 ประเทศ ใครที่ใช้ VOA ต้องขอวีซ่าที่สถานทูตต้องมีใบรับรองแพทย์เพื่อประกันว่าไม่ใช่ผู้ป่วย รวมถึงยังมีการยกเลิกฟรีวีซ่าใน 3 ประเทศ คือ อิตาลี ฮ่องกง และเกาหลีใต้ เป็นการชั่วคราวจนกว่าสถานการณ์จะกลับมาเป็นปกติ แต่ถ้าเข้ามาได้เรายังมีมาตรการกักกันตัวที่โรงแรมโนโวเทล ท่าอากาศยานสุวรรณภูมิ 14 วัน ถ้าไม่ยอมให้กักตัว จะให้เดินทางกลับไป ไม่ให้เข้าเมือง ตนใช้อำนาจตามมาตรา 16 ของ พ.ร.บ.คนเข้าเมือง ดำเนินการทันที ส่วนมาตรการของคนไทยที่อยู่ในประเทศต่างๆ กระทรวงการต่างประเทศมีมาตรการว่าการจะกลับมาต้องทำอย่างไรกงสุลยันไม่ใช่ปิดประเทศนายชาตรี อรรจนานันท์ อธิบดีกรมการกงสุล กระทรวงการต่างประเทศ กล่าวว่า มาตรการที่ออกมาเป็นการคัดกรองตั้งแต่ต้นทางใน 3 ขั้นตอน 1.ต้องขอวีซ่าจากสถานทูต โดยต้องมีใบรับรองแพทย์ ส่วนที่เกี่ยวกับประกันภัยระยะเวลาที่จะเดินทางกลับ ต้องเผื่อระยะเวลากักตัว 14 วันจากประเทศต้นทางด้วย 2.การคัดกรองโดยระบบสายการบิน ต้องมีใบรับรองแพทย์ที่ระบุว่าปลอดเชื้อจึงจะสามารถขึ้นเครื่องได้ และ 3.มาตรการคัดกรองในประเทศ ส่วนนี้กระทรวงสาธารณสุขจะดำเนินการ โดยจะมีการกักตัว 14 วัน ซึ่งมาตรการที่ออกมาวันนี้สอดคล้องกับหลักสากล และไม่ขัดต่อมาตรการองค์การอนามัยโลก เป็นการกำหนดจำกัดการเดินทาง แต่ไม่ใช่เราปิดประเทศ ไม่ห้ามคนเข้าประเทศ แต่การเข้าประเทศ ณ ขณะนี้ต้องมีเงื่อนไขบางประการรายชื่อ 18 ประเทศเลิก VOAส่วนรายชื่อ 18 ประเทศ และ 1 เขตเศรษฐกิจ (ไต้หวัน) ที่ได้ยกเลิก Visa on Arrival หรือ VOA ประกอบด้วย 1.บัลแกเรีย 2.ภูฏาน 3.จีน 4.ไซปรัส 5.เอธิโอเปีย 6.หมู่เกาะฟิจิ 7.จอร์เจีย 8.อินเดีย 9.คาซัคสถาน 10.มอลตา 11.เม็กซิโก 12.นาอูรู 13.ปาปัวนิวกินี 14.โรมาเนีย 15.รัสเซีย 16. ซาอุดีอาระเบีย 17.ไต้หวัน (เขตเศรษฐกิจ) 18.อุซเบกิสถาน 19.วานูอูตู สำหรับรัสเซียแม้จะถูกยกเลิก VOA แต่ไทย-รัสเซียยังคงมีความตกลงระหว่างกันอยู่ ชาวรัสเซียเดินทางเข้าประเทศไทยและพำนักได้ไม่เกิน 30 วัน ส่วนการยกเลิกฟรีวีซ่า 2 ประเทศคือ อิตาลี เกาหลีใต้ และเขตบริหารพิเศษฮ่องกง ในส่วนของเกาหลีใต้ และเขตบริหารพิเศษฮ่องกง มีความตกลงกับไทยอีกฉบับหนึ่งทำให้แม้จะถูกยกเลิก VOA ไปแต่ชาวฮ่องกงยังสามารถเข้าไทยและพำนักได้ไม่เกิน 30 วัน ชาวเกาหลีใต้ก็ยังสามารถเดินทางเข้าไทยและพำนักได้ไม่เกิน 90 วันจัดชุดจับตากลุ่มเสี่ยงที่บ้านด้าน นพ.สุขุม กาญจนพิมาย ปลัดกระทรวงสาธารณสุข กล่าวว่า การคัดกรองผู้ป่วยหรือกลุ่มเสี่ยง จะมีการสกรีนตั้งแต่ต่างประเทศ ว่าต้องมีใบรับรองแพทย์ มีวีซ่าตามระบบจากสถานทูต เมื่อมาถึงสนามบินไทยจะมีการคัดกรองเต็มร้อยเปอร์เซ็นต์ ขณะที่นักท่องเที่ยวจากประเทศกลุ่มเสี่ยงเมื่อได้รับการตรวจแล้วพบว่า มีไข้ทั้งไข้หวัดปกติ หรือไข้หวัดอื่นๆ จะได้รับการดูแลเป็นพิเศษจนหายดี แต่หากตรวจแล้วไม่มีไข้จะได้รับการดูแลตั้งแต่สนามบิน จัดรถส่งจนถึงสถานที่ควบคุมโดยรัฐในจังหวัด หรือกรณีกักตัวอยู่ที่บ้าน เจ้าหน้าที่สาธารณสุข จะให้คำแนะนำการปฏิบัติตัวโดยให้ญาติพี่น้องดูแล อีกส่วนที่ร่วมดูแลคือเจ้าพนักงานที่ได้รับการแต่งตั้ง คือเจ้าหน้าที่สาธารณสุข อสม. จากโรงพยาบาลส่งเสริมสุขภาพตำบล (รพ.สต.) แพทย์ เจ้าหน้าที่ฝ่ายปกครอง กำนัน ผู้ใหญ่บ้าน ทหาร อีกทั้งได้รับการสนับสนุนแอปพลิเคชันติดตามจากกระทรวงดิจิทัลเพื่อเศรษฐกิจและสังคม หากผู้ป่วยไม่ปฏิบัติตามคำแนะนำ จะมีโทษทางอาญาคือจำคุก 1 ปี ปรับ 1 แสน ตามอำนาจของอธิบดีกรมควบคุมโรค ที่สามารถแจ้งความดำเนินคดีได้จ่อตั้งเจ้าพนักงานควบคุมภูมิลำเนานายอนุทิน ชาญวีรกูล รองนายกฯและ รมว.สาธารณสุข กล่าวว่า เพื่อให้การทำงานของเจ้าหน้าที่ฝ่ายปกครองสะดวกมากยิ่งขึ้น และมีอำนาจหน้าที่ในการควบคุมผู้ที่ต้องไปเฝ้าสังเกตอาการที่บ้าน จากนี้จะมีการแต่งตั้งผู้ช่วยเจ้าพนักงาน ประกอบด้วย ผู้ว่าราชการจังหวัด นายอำเภอสาธารณสุขจังหวัด หรือใครก็ตามที่ รมว.สาธารณสุขเห็นว่ามีความเหมาะสม ซึ่งอยู่ในมาตรา 5 ของ พ.ร.บ.โรคติดต่อ พ.ศ.2558 ว่าด้วยการให้อำนาจ รมว.สาธารณสุขแต่งตั้งเจ้าพนักงานควบคุมโรคติดต่อให้จัดสัมมนา–อีเวนต์กระตุ้น ศก.นางนฤมล ภิญโญสินวัฒน์ โฆษกประจำสำนักนายกรัฐมนตรีเปิดเผยว่า จากสถานการณ์การแพร่ระบาดของไวรัสโควิด-19 พล.อ.ประยุทธ์ จันทร์โอชา นายกรัฐมนตรี และ รมว.กลาโหม ขอความร่วมมือภาคธุรกิจ โรงแรม เข้มงวดเรื่องความสะอาด มีมาตรการป้องกัน คัดกรอง วัดไข้ ผู้เข้าใช้บริการอย่างเข้มงวด และเพื่อช่วยพยุงภาคธุรกิจโรงแรมที่ได้รับผลกระทบจากไวรัสโควิด-19 คณะรัฐมนตรีมีมติเมื่อวันที่ 10 มีนาคม เห็นชอบสนับสนุนให้หน่วยงานราชการจัดอบรมสัมมนาภายในประเทศ ช่วงหลังจากนี้คือ เม.ย.-มิ.ย. เพื่อบรรเทาความเดือดร้อนด้านเศรษฐกิจ นายกฯยังชื่นชมแนวคิดของคณะวิทยาศาสตร์และเทคโนโลยี และคณะทำงานป้องกันและควบคุมโรคไวรัสโควิด-19 มหาวิทยาลัยธรรมศาสตร์ ที่ผลิตหน้ากากอนามัยกันน้ำ THAMMASK ให้แก่บุคลากรทางการแพทย์ ขณะนี้อยู่ในขั้นตอนการวิจัย เพื่อเตรียมทดสอบความสามารถในการสะท้อนน้ำและความคงทนของเส้นใย คาดว่าจะแล้วเสร็จและผลิตลอตแรก 1000 ชิ้น ได้ในสิ้นเดือน มี.ค.จุรินทร์ ขอจีนช่วย คิตแล็บวันเดียวกันนายหยาง ซิน อุปทูตจีนประจำประเทศไทย เข้าพบนายจุรินทร์ ลักษณวิศิษฏ์ รอง นายกรัฐมนตรีและ รมว.พาณิชย์ หารือการให้ความช่วยเหลือการป้องกันไวรัสโควิด-19 นายจุรินทร์ กล่าวหลังการหารือว่า สถานการณ์ของจีนดีขึ้น จีนต้องการให้ความช่วยเหลือไทย ที่ผ่านมามีประสานงานกับกระทรวงสาธารณสุขของไทยมาตลอด สิ่งที่เราอยากให้ช่วยเหลือ เช่น การซื้อหน้ากากอนามัยที่ใช้ทางการแพทย์หน้ากาก N95 ชุด PPE ที่ใช้ในห้องติดเชื้อ และชุด Kit Lab ใช้ตรวจเชื้อ ซึ่งปัจจุบันประเทศไทยมีอยู่ 8-9 แล็บ ไม่สามารถนำมาตรวจในสถานที่ต่างๆได้ หากได้มาจะตรวจเชื้อได้ไม่ต้องส่งไปที่ห้องแล็บรับปากช่วยเหลือเท่าที่ทำได้ขณะที่นายหยาง ซิน กล่าวว่า จีนได้รับการสนับสนุนจากไทยมากมาย ทั้งกำลังใจ และวัตถุต่างๆ ที่ช่วยเราทำสงครามกับไวรัสโควิด-19 เรารู้สึกซาบซึ้งใจในไมตรีจิตของรัฐบาลและพี่น้องคนไทยในยามที่จีนประสบปัญหาความยากลำบาก ปัจจุบันมีข่าวดี ผู้ติดเชื้อของจีนลดน้อยลงมากสถานการณ์ดีขึ้นเรื่อยๆ จีนมีประสบการณ์อยากจะช่วยเหลือมิตรประเทศ วันนี้ที่ตนมาเพื่อรับทราบสถานการณ์ของไทย จากนั้นจะรีบรายงานกลับไปที่ปักกิ่งและให้ความช่วยเหลือเท่าที่เราทำได้ยังไม่ปิดตึกออลซีซั่นช่วงบ่าย ที่ตึกนารีสโมสร ทำเนียบรัฐบาล ศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด-19) มีการแถลงข่าวรายวัน โดยนายเทวัญ ลิปตพัลลภ รัฐมนตรีประจำสำนักนายกรัฐมนตรีกล่าวว่า กรณีที่มีกระแสข่าวปิดตึกซีอาร์ซี ทาวเวอร์ ออลซีซั่น ลุมพินี เขตปทุมวัน หลังพบเจ้าของร้านอาหารญี่ปุ่นที่เป็นชาวสิงคโปร์ ตรวจพบเชื้อไวรัสโควิด-19 ว่า ขณะนี้ไม่มีการปิดตึกดังกล่าว ผู้ปฏิบัติงานภายในอาคารนั้นยังปฏิบัติงานตามปกติ มีเพียงส่วนของร้านอาหารที่ปิดทำความสะอาด เพื่อให้เกิดความมั่นใจกับผู้ใช้บริการยอดเงินบริจาคช่วยโควิดกว่า 3 ล้านนายเทวัญกล่าวอีกว่า สำหรับความคืบหน้าการบริจาคเข้าบัญชี ธนาคารกรุงไทย ชื่อบัญชี สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (โควิด-19) สาขาทำเนียบรัฐบาล หมายเลขบัญชี 067-0138-290 ที่มีคณะรัฐมนตรีบริจาคประเดิมนั้น ขณะนี้ได้โอนเงินเข้าบัญชีแล้ว 2.5 ล้านบาท และจะทยอยโอนต่อเนื่อง นอกจากนั้นยังมีประชาชน ภาคเอกชนที่สนใจร่วมบริจาคสมทบ โดยขณะนี้มียอดเงิน 3100668.31 ล้านบาทเผยเชื้อสู้อากาศเมืองไทยแค่ 6 ชม.นพ.รุ่งเรือง กิจผาติ ที่ปรึกษาระดับกระทรวงและโฆษกกระทรวงสาธารณสุข กล่าวว่า กรณีผู้ป่วยเจ้าของร้านอาหารญี่ปุ่นชาวสิงคโปร์ ที่ตึกซีอาร์ซี ทาวเวอร์ ออลซีซั่น อายุ 36 ปี มีข้อสงสัยว่ารายนี้จะทำให้เข้าสู่ระยะที่ 3 หรือไม่ ทีมสอบสวนพบว่า มีประวัติสัมผัสกับกลุ่มเสี่ยง คือเพื่อนที่อยู่ประเทศเดียวกัน ถือว่ายังหาที่มาที่ไปได้ ขณะเดียวกันอีก 84 คน ซึ่งเป็นผู้สัมผัสใกล้ชิดกับเจ้าของร้าน กระทรวงสาธารณสุขและ กทม.ได้ติดตามทั้งหมด ขณะนี้ทุกคนอาการปกติ ผลเบื้องต้นออกมาเป็นลบ ยืนยันว่าไวรัสอยู่ในอากาศในเมืองไทยได้ไม่ถึง 6 ชั่วโมง และตายง่ายมาก มาตรการปกติถือว่าเพียงพอแล้ว ประชาชนไม่ต้องกังวล สามารถเดินทางไปยังพื้นที่ดังกล่าวไม่จำเป็นต้องปิดตึก หลังทำความสะอาดแล้ว ร้านสามารถเปิดได้ปกติภายใน 1-2 วันตร.จับจริงขายหน้ากากเกินราคาพล.ต.ท.ปิยะ อุทาโย โฆษกสำนักงานตำรวจแห่งชาติ กล่าวว่า ตำรวจ 200000 นายพร้อมทำหน้าที่ และสนับสนุนงานให้กับบุคลากรทางการแพทย์ บังคับใช้กฎหมายอย่างเข้มข้น ที่ผ่านมามีการจับกุมผู้ที่ลักลอบจำหน่ายหน้ากากอนามัยเกินราคาทั้งในเขตกรุงเทพฯ และปริมณฑล ได้ผู้ต้องหา 73 รายของกลางหน้ากากอนามัยจำนวน 104271 ชิ้น คิดเป็นมูลค่า 1290997 บาท เป็นการจับกุมหน้าร้าน 61 ราย จับกุมการขายสินค้าผ่านทางออนไลน์ 9 ราย นอกจากนี้ยังมีการจับกุมผู้ที่โพสต์ส่งต่อข่าวปลอม รวม 6 คดี ผู้ต้องหารวม 9 คนเร่งสอบพยานมัด ศรสุวีร์ส่วนคดี หน้ากากอนามัย 200 ล้านชิ้น ที่ถูกเปิดโปงกระชากหน้ากาก โดยเพจแหม่มโพธิ์ดำจนเป็นที่ฮือฮาในสังคม ที่สำนักงานตำรวจแห่งชาติ วันเดียวกันนี้ พล.ต.อ.สุวัฒน์ แจ้งยอดสุข รอง ผบ.ตร.กล่าวว่า เร่งเรียกพยานมาสอบสวนข้อเท็จจริง โดย เฉพาะประเด็นที่นายศรสุวีร์ ภู่รวีรัศวัชรี หรือนายบอย ผู้โพสต์โซเชียลโชว์ขายหน้ากากอนามัย 200 ล้านชิ้น เรื่องนี้นายกรัฐมนตรีให้ความสนใจ สั่งการให้มีการตรวจสอบเพื่อคลายข้อสงสัยกับสังคม รวมถึงประเด็นที่นายศรสุวีร์เป็น กต.ตร.ถ่ายภาพร่วมกับตำรวจหลายนาย เป็นข้อหารือกับ ผบ.ตร.ว่า ต้องตั้งคณะกรรมการตรวจสอบข้อเท็จจริงว่านายศรสุวีร์ มีคุณสมบัติเป็น กต.ตร.ครบถ้วนหรือไม่ ส่วนคดีที่ พีท ทองเจือ ดาราดังและ บริษัทอาลี บาบา ดำเนินคดีกับนายศรสุวีร์เรื่องการแอบอ้างทำให้เสื่อมเสียชื่อเสียง แยกดำเนินคดีไปตามกฎหมาย ขณะที่ ปปง.กำลังตรวจสอบเส้นทางการเงินของนายศรสุวีร์ว่า มีการทำธุรกรรมผิดปกติหรือไม่ ส่วนการตรวจสอบโรงงานย่านมีนบุรี พบหน้ากาก 5 แสนชิ้นพร้อมตัวเลขจัดสรรหน้ากาก รวมถึงบริษัทเอกชนย่านหนองแขมที่มีหน้ากาก 1 หมื่นชิ้นเตรียมนำไป บริจาค ได้ส่งข้อมูลให้กรมการค้าภายในไปตรวจสอบอยู่ระหว่างรอผลพิตตินันท์โร่แจ้งจับศรสุวีร์ขณะที่นายพิตตินันท์ รักเอียด อดีตคณะทำงาน ร.อ.ธรรมนัส พรหมเผ่า รมช.เกษตรและสหกรณ์ เข้าแจ้งความกับ ร.ต.อ.สุโกศล ทองแกมแก้ว รอง สว.(สอบสวน) กก.3 บก.ปอท. ให้ดำเนินคดีกับนายศรสุวีร์ ภู่รวีรัศวัชรี ข้อหาทำให้เสื่อมเสียชื่อเสียงและ พ.ร.บ.คอมฯ กรณีนายศรสุวีร์นำภาพถ่ายกับตนไปโพสต์ ทำให้สังคมเข้าใจว่าเกี่ยวข้องกับการกักตุนหน้ากากอนามัย หลังสอบปากคำนาน 4 ชั่วโมง นายพิตตินันท์กล่าวว่า นำหลักฐานตามที่เคยแจ้งความไว้ที่ สภ.ท่าชนะ มาประกอบสำนวน รู้จักกับนายศรสุวีร์ผ่านรุ่นน้องชื่อ กัน ที่โรงแรมแห่งหนึ่งย่านประตูน้ำ เมื่อวันที่ 20 ก.พ. พูดคุยกัน 3 ชั่วโมง พร้อมขอซื้อหน้ากาก 4-5 พันชิ้น เพื่อแจกชาวบ้านในนามส่วนตัว ไม่เกี่ยวกับ ร.อ.ธรรมนัสหรือใครทั้งสิ้น แต่นายศรสุวีร์ไม่ขาย การโดนปลดมองว่าเป็นกรรม ขอโทษ ร.อ.ธรรมนัสและทุกๆ คนที่เกี่ยวข้องที่ทำให้มีปัญหา สังคมจะตราหน้าอย่างไรขอให้เวลาเป็นเครื่องพิสูจน์ ส่วนเรื่องเอาผิดเพจ แหม่มโพธิ์ดำ ทนายความกำลังรวบรวมหลักฐานทั้งการโพสต์และการแชร์ข้อความทั้งหมดรวบหลอกขายหน้ากากที่ บก.ปคบ. พล.ต.ต.ณัฐศักดิ์ เชาวนาศัย ผบก.ปคบ. พ.ต.อ.เชษฐพันธ์ กิติเจริญศักดิ์ ผกก.1 บก.ปคบ.แถลงข่าวจับกุมนายวัชรพงษ์ หรือโหน่ง โยกาศ อายุ 27 ปี ข้อหาฉ้อโกงประชาชน นำเข้าสู่ระบบคอมพิวเตอร์อันเป็นเท็จ และขายหน้ากากอนามัยเกินราคา โดยก่อนหน้านี้ บก.ปคบ.จับกุมนายวัชรวิทย์ สุภาษิต อายุ 27 ปี ที่เปิดเพจเฟซบุ๊กหลอกขายหน้ากากอนามัยราคากล่องละ 550 บาท มีเหยื่อหลงเชื่อ 200 คน โอนเงินให้ผู้ต้องหาเกือบ 1 ล้านบาท เจ้าหน้าที่ขยายผลถึงผู้ร่วมขบวนการพบว่านายวัชรวิทย์โอนเงินให้นายวัชรพงษ์ จึงติดตามจับกุมตัว นายวัชรพงษ์รับสารภาพว่า เปิดเพจหลอกขายหน้ากากอนามัย 2 วันก่อนปิดเพจหนี ตรวจสอบประวัติพบว่านายวัชรพงษ์มีหมายจับคดีฉ้อโกง ยักยอกทรัพย์ และนำข้อมูลเท็จเข้าระบบคอมพิวเตอร์อีก 4 หมาย นำตัวส่งพนักงานสอบสวนดำเนินคดี ส่วนหน้ากากอนามัยที่ตรวจยึดไว้ได้เกือบ 6 หมื่นชิ้น ผบช.ก. มีแนวคิดว่าควรนำหน้ากากไปบริจาคให้แก่โรงพยาบาลที่ขาดแคลน หากประชาชนถูกหลอกให้ซื้อหน้ากากเกินราคา แจ้งข้อมูลได้ที่สายด่วน ปคบ.1135 ตลอด 24 ชม.ร้องสอบเพจดัง แหม่มโพธิ์ดำที่ บก.ปอท. เวลา 11.30 น. นายสนธิญา สวัสดี สมาชิกพรรคพลังประชารัฐ เข้าพบพนักงานสอบสวน กก.3 บก.ปอท.ให้ตรวจสอบเพจเฟซบุ๊ก แหม่มโพธิ์ดำ หลังเผยแพร่คลิปวิดีโอที่นายศรสุวีร์ ภู่รวีรัศวัชรี ผู้ค้าหน้ากากอนามัย นายสนธิญากล่าวว่า ขอให้ปอท.ตรวจสอบเพจดังกล่าว อยากทราบว่าตัวตนเป็นใคร ที่ผ่านมาติดตามการทำงานของเพจดังกล่าวมาตลอด กระทั่งล่าสุดมีการโพสต์คลิปหน้ากากอนามัย 200 ล้านชิ้น ทำให้มีคนแชร์จำนวนมาก คาดว่าอาจเป็นข้อมูลเท็จ เพราะในประเทศไทยมีผลิตเพียง 13 โรงงาน ผลิตได้วันละ 1.2 ล้านชิ้น หากมีการกักตุน 200 ล้านชิ้น ต้องสั่งซื้อจากโรงงานทั้งหมดไม่ต่ำกว่า 7 เดือน แต่สถานการณ์โควิด-19 แพร่ระบาดเพิ่งผ่านมา 2 เดือน ต้องเก็บกักตุนตั้งแต่ปลายปี 62 ปัจจุบันเพจดังกล่าวปิดไปแล้ว อยากขอความชัดเจนจากเพจเนื่องจากทำให้สังคมสับสนสมชัย จับผิด รมต.-อธิบดีใครโกหกขณะที่นายสมชัย ศรีสุทธิยากร อดีต กกต.และ กมธ.วิสามัญศึกษาปัญหา หลักเกณฑ์และแนวทางแก้ไขเพิ่มเติมรัฐธรรมนูญ โพสต์เฟซบุ๊กหัวข้อ ยังมีความน่าเชื่อถือให้เหลือหรือไม่ ใจความว่า ฉับพลันที่นายหน้าค้าหน้ากากอนามัยที่ใกล้ชิดกับนักการเมืองบอกว่ามีสต๊อกอยู่ 200 ล้านชิ้น อธิบดีกรมการค้าภายในออกมาโน้มน้าวสังคมว่า ตัวเลข 200 ล้านชิ้น เป็นตัวเลขที่เป็นไปไม่ได้ด้วยกำลังผลิต 11 โรงงานมีเพียง 36 ล้านชิ้นต่อเดือน หากจะสต๊อกให้ได้ขนาดนั้นต้องผลิตเป็นปี ย้อนหลังไปเพียงแค่หนึ่งเดือน (2 ก.พ.2563) จากข่าวที่ปรากฏต่อสื่อ มีภาพนายจุรินทร์ ลักษณวิศิษฏ์ รองนายกฯ และ รมว.พาณิชย์ตรวจเยี่ยมโรงงาน ยิ้มหราบอกว่าประชาชนสบายใจได้ โรงงานมีสต๊อก 200 ล้านชิ้น (ข่าว workpoint เผยแพร่ผ่านข่าว line และข่าวในเพจอีจัน) และมีกำลังผลิต 100 ล้านชิ้นต่อเดือน (ข่าวสยามรัฐ) สรุปใครพูดจริง หากอธิบดีกรมการค้าภายในพูดไม่จริง รมต.พิจารณาด้วย หาก รมต.พูดชุ่ยๆสมควรพิจารณาตัวเอง หมายเหตุเพจอีจัน ซึ่งเป็นเพจเชียร์รัฐบาลได้ลบข่าวดังกล่าวทิ้งแล้ว search หัวข่าวได้ใน google แต่ไม่สามารถเข้าถึงเนื้อข่าวได้รุดให้ข้อมูลกักตุนหน้ากากเวลา 15.00 น. ที่รัฐสภา การประชุมคณะกรรมาธิการป้องกันและปราบปรามการทุจริตและประพฤติมิชอบ สภาผู้แทนราษฎร มี พล.ต.อ.เสรีพิศุทธ์ เตมียเวส หัวหน้าพรรคเสรีรวมไทย ประธานกมธ.เป็นประธานการประชุมเพื่อพิจารณาถึงกระบวนการกักตุนหน้ากากอนามัย โดยเชิญนายสมชัย ศรีสุทธิยากร อดีต กกต. มาให้ข้อมูลต่อ กมธ. นายสมชัยชี้แจงว่า มาให้ข้อมูลต่อ กมธ.ในฐานะประชาชนผู้เสียหายหาซื้อหน้ากากไม่ได้ จึงไปสืบค้นข้อมูลต่างๆพบกรณีที่อธิบดีกรมการค้าภายในระบุไม่มีการกักตุนหน้ากากอนามัย 200 ล้านชิ้น แต่ก่อนหน้าวันที่ 2 ก.พ.นายจุรินทร์ ลักษณวิศิษฏ์ รองนายกฯ และ รมว.พาณิชย์ ไปตรวจโรงงานระบุมีสต๊อกหน้ากาก 200 ล้านชิ้น และโรงงานสามารถผลิตหน้ากากได้ 100 ล้านชิ้นต่อเดือนจับพิรุธแก้ประกาศสลายโควตาส่งออกนายสมชัยชี้แจงต่อว่า ที่น่าสนใจคือ ประกาศคณะกรรมการกลางว่าด้วยสินค้าและบริการ วันที่ 4 ก.พ.2563 ระบุห้ามส่งออกหน้ากากเกิน 500 ชิ้น แต่ต่อมาวันที่ 20 ก.พ. มีการแก้ไขประกาศดังกล่าวใหม่เป็น ห้ามส่งออกหน้ากากอนามัย เว้นแต่ได้รับอนุญาตจากอธิบดีกรมการค้าภายใน ดูเผินๆอาจเป็นเรื่องดีที่ห้ามส่งออกแต่ในข้อเท็จจริงคือ การสลายโควตาส่งออกจาก 500 ชิ้น เป็นส่งออกเท่าไรก็ได้ตามที่อธิบดีกรมการค้าภายในอนุญาต ถือว่าให้ส่งออกอย่างอินฟินิตี้รับลูกเชิญอธิบดี-ปปง.มาแจงผู้สื่อข่าวรายงานว่า หลังจากที่นายสมชัยให้ข้อมูลต่อ กมธ.แล้ว พล.ต.อ.เสรีพิศุทธ์ได้สั่งการให้บรรจุเรื่องการตรวจสอบหน้ากากอนามัยเป็นเรื่องเร่งด่วน นำเข้าสู่ที่ประชุม กมธ. ในวันที่ 18 มี.ค. โดยจะเชิญเลขาธิการ ปปง. และอธิบดีกรมการค้าภายใน มาให้ข้อมูลต่อ กมธ. ขณะที่นายธีรัจชัย พันธุมาศ โฆษก กมธ.กล่าวว่า จะเชิญเลขาธิการ ปปง.มาให้ข้อมูลเพราะต้องการรู้ถึงเส้นทางการเงินของนายศรสุวีร์ว่าจะโยงถึงใครได้บ้าง เชื่อว่าการตรวจสอบเส้นทางการเงินจะโยงไปถึงคนที่เกี่ยวข้องได้จุรินทร์ แจ้งจับลาซาด้าขายแพงช่วงเย็น ที่ทำเนียบรัฐบาล นายจุรินทร์ ลักษณวิศิษฏ์ รองนายกฯและ รมว.พาณิชย์ แถลงถึงการจับกุมผู้ค้าหน้ากากอนามัยเกินราคาว่า ขณะนี้มีการดำเนินคดีกับแพลตฟอร์มลาซาด้า 3 คดี โดยคดีที่ 1 เป็นคดีที่ จ.นครปฐม มีผู้ร้องเรียนมาในสายด่วน 1569 เจ้าหน้าที่ติดตามจนดำเนินคดีกับร้านขายยาดีดีฟาร์มา ที่มีการค้าขายออนไลน์ในแพลตฟอร์มลาซาด้า พบของกลางหน้ากากอนามัย 28 กล่อง ที่มีโค้ดลาซาด้าเตรียมส่งให้ผู้ซื้อ ตั้งข้อหาเบื้องต้นคือขายของเกินราคาควบคุมและค้ากำไรเกินสมควรตามที่กำหนด พร้อมกันนี้เจ้าหน้าที่พาณิชย์ จ.นครปฐม แจ้งความกรรมการผู้จัดการใหญ่ประจำประเทศไทยของลาซาด้า ในฐานะตัวการร่วมแล้วเตือนคิดค่าส่งแพงเข้าข่ายผิด ก.ม.นายจุรินทร์กล่าวอีกว่า คดีที่ 2 มีการล่อซื้อบนลาซาด้า พบการขายหน้ากากอนามัยราคากล่องละ 1099 บาท เฉลี่ยชิ้นละ 22 บาท มีการบันทึกปากคำเจ้าหน้าที่ของบริษัทขนส่งที่มาส่งปลายทาง มีหลักฐานการสั่งซื้อของลาซาด้าครบถ้วน ผู้จำหน่ายคือร้าน 928 ช็อป ที่ขณะนี้มีการปิดร้านไปแล้ว แต่เจ้าหน้าที่พาณิชย์เตรียมแจ้งความกับบก.ปคบ และคดีที่ 3 ดำเนินคดีกับร้านแอพลายแอนซ์ แอนเซฟตี้เอ็นเค ที่มีการขายในราคากล่องละ 1299 บาท ตกชิ้นละ 26 บาท ส่วนผู้ที่ขายตามราคาที่กำหนดแต่คิดค่าส่งแพงมาก ขอเตือนว่าเป็นการกระทำผิดกฎหมายเช่นกันดำเนินคดี พันธ์ยศ ไม่แจ้งสต๊อกด้านนายบุณยฤทธิ์ กัลยาณมิตร ปลัดกระทรวงพาณิชย์ กล่าวว่า กรณีนายพันธ์ยศ อัครอมรพงศ์ ประธานยุทธศาสตร์ พรรคภราดรภาพ ที่สายตรวจกรมการค้าภายในตรวจสอบพบว่ามีการกักตุนหน้ากาก 1500 ชิ้นนั้นได้ออกหมายเรียกมาดำเนินคดี ข้อหาไม่แจ้งปริมาณการเก็บสินค้าคงเหลือ เป็นการขยายผลมาจากกรณีของนายศรสุวีร์ ภู่รวีรัศวัชรี นอกจากนี้เมื่อตรวจสอบพบว่าตึกที่ใช้กักตุนเป็นที่ทำการของบริษัทไทยเฮลท์โปรดักส์ และสถานะของบริษัทมีนายพันธ์ยศเป็นผู้ถือหุ้นในบริษัทไทยเฮลท์อินเตอร์เนชันแนล ซึ่งสถานะบริษัทได้ยกเลิกไปแล้วและเสร็จสิ้นการชำระบัญชีไปแล้ว ขณะนี้ถือว่าไม่มีบริษัทอีกต่อไป กระทรวงพาณิชย์กำลังดำเนินการตรวจสอบว่ามีการใช้ชื่อบริษัทนี้ในนามนิติบุคคลไปทำธุรกิจใดๆที่เกี่ยวข้องกับการขายหน้ากากอนามัยหรือไม่ ถ้ามีก็จะมีความผิดตามกฎหมายไม่มีกักตุนหน้ากาก 5 ล้านชิ้นนายชัยยุทธ คำคุณ โฆษกกรมศุลกากร เปิดเผยว่า กรณีมีข่าวในโซเชียล ระบุว่า กรมศุลกากรกักตุนหน้ากากอนามัยที่นำเข้ามา 5 ล้านชิ้น และมีเจ้าหน้าที่กรมศุลกากรขอแบ่ง 2 ล้านชิ้น เพื่อเอาไปใช้ รวมถึงมีการกล่าวหาว่ากรมส่งเจ้าหน้าที่ไปตรวจขายหน้ากากอนามัยเกินราคา จากการตรวจสอบพบว่าข้อมูลดังกล่าวไม่เป็นความจริงและได้ไปตรวจสอบการนำเข้าในท่าเรือต่างๆ พบว่า ไม่มีเจ้าหน้าที่ไปกักสินค้าไว้ รวมถึงเช็กข้อมูลนำเข้าหน้ากากอนามัยตั้งแต่เดือน ม.ค.-ถึงต้นเดือน มี.ค.63 ก็ไม่พบผู้นำเข้าหน้ากากอนามัย 5 ล้านชิ้น พบมีนำเข้าในเดือน มี.ค. จำนวน 1 ล้านชิ้น ส่วนนำเข้าสูงสุดคือ 2 ล้านชิ้น ในเดือน ก.พ.63 เจ้าของเพจที่อ้างว่ากรมกักตุน เพราะไม่มีหน้ากากส่งให้ลูกค้า ถ้าเจ้าของข้อมูลคิดว่าข้อมูลตัวเองเป็นเรื่องจริงให้มายืนยัน กรมยินดีรับฟังและแสวงหาข้อเท็จจริง แต่ถ้าไม่ถูกต้องขอให้รับผิดชอบกับสิ่งทำ เพื่อไม่ให้สังคมสับสนสวนสัตว์เขาเขียวจัด บิ๊กคลีนนิ่งที่สวนสัตว์เปิดเขาเขียว อ.ศรีราชา จ. นายอรรถพร ศรีเหรัญ ผอ.สวนสัตว์เปิดเขาเขียวพร้อมพนักงานและลูกจ้าง ร่วมใจกันทำความสะอาด ฉีดน้ำยาฆ่าเชื้อ ในห้อง ที่นั่ง ราวจับตามส่วนแสดงต่างๆที่มีนักท่องเที่ยวมาเที่ยวชม โดยเริ่มจากจุดจำหน่ายบัตรผ่านประตู ส่วนแสดงเพนกวิน ช้างว่ายน้ำ มหัศจรรย์สัตว์โลกและส่วนแสดงออสเตรเลียโซน พร้อมเพิ่มมาตรการเข้มสั่งทุกส่วนเตรียมพร้อมดูแลนักท่องเที่ยว เน้นรักษาความสะอาดและสุขอนามัยทุกพื้นที่ รณรงค์ให้ความรู้แก่นักท่องเที่ยว ประชาชน และเจ้าหน้าที่ในสวนสัตว์เปิดเขาเขียวบึงกาฬเข้าควบคุมไวรัส 117 คนที่จังหวัดบึงกาฬ นายสนิท ขาวสอาด ผวจ.บึงกาฬ เรียกประชุมคณะกรรมการโรคติดต่อจังหวัดบึงกาฬเพื่อติดตามสถานการณ์โรคไวรัสโควิด-19 ที่สำนักงานสาธารณสุขจังหวัดบึงกาฬ นายสนิทกล่าวว่า ขณะนี้มีผู้เดินทางกลับจากเกาหลีและประเทศกลุ่มเสี่ยงเข้ามาใน จ.บึงกาฬ ตั้งแต่วันที่ 23 ก.พ.-7 มี.ค.63 รวม 117 คน โดยมีเจ้าหน้าที่สาธารณสุขไปตรวจเยี่ยมทุกวันจนครบ 14 วัน ตามมาตรฐานป้องกันโรค ดังนั้น ขอให้ประชาชนสบายใจได้ว่าผู้ที่เดินทางมาจากสาธารณรัฐเกาหลีที่เป็นแรงงานและนักท่องเที่ยว ตลอดจนประเทศอื่นๆ จะอยู่ในความดูแลของสาธารณสุขจังหวัด อำเภอ และ อสม.อย่างใกล้ชิดและขอย้ำว่าผู้ที่เข้ามาไม่ใช่เป็นโรคทุกคนแต่มีความเป็นไปได้ ดังนั้น เพื่อเป็นการป้องกันจึงมีมาตรการควบคุมดูแลในระบบสาธารณสุขอย่างดีและอย่าไปตระหนกตกใจผีน้อยเศร้าถูกเพื่อนบ้านรังเกียจส่วนที่ผู้ใช้เฟซบุ๊กรายหนึ่ง ที่เป็นผีน้อยจากเกาหลีใต้กลับไทยมาเมื่อวันที่ 7 มี.ค.และโพสต์ข้อความว่า ได้กักตัวเอง 14 วันตามที่ราชการขอความร่วมมือ หลังถึงบ้านในจังหวัดชัยนาทเพื่อแสดงความรับผิดชอบต่อสังคม แม้ได้ผ่านการตรวจไข้อย่างละเอียดจากทีมแพทย์ของกระทรวงสาธารณสุขที่สนามบินและทีมแพทย์อนุญาตให้กักตัวเองที่บ้าน แต่ต้องพบกับความเดือดร้อน เพราะมีคนนำหนังสือราชการของหน่วยงานเกี่ยวกับการเดินทางเข้าออกประเทศ มาแชร์ในโซเชียล มีการระบุชื่อที่อยู่เบอร์โทรศัพท์ของผู้ที่เดินทางกลับจากต่างประเทศทั้งหมด 6 คน รวมทั้งตนด้วยทั้งมีข้อความให้ระวัง ทำให้รู้สึกถูกละเมิดสิทธิส่วนบุคคล ถูกเพื่อนบ้านมองด้วยความรังเกียจ ทั้งที่ความจริงแล้วไม่ได้มีไข้ ไม่ได้มีเชื้อไวรัสโควิด-19 แต่อย่างใดคนไทยในอิตาลีขอกลับบ้านขณะที่ในเวลา 16.00 น. ตามเวลาในประเทศไทย ผู้สื่อข่าวไทยรัฐรายงานจากอิตาลีว่า สมาคมคนไทยในอิตาลี ประกอบด้วย กลุ่มรวมใจไทยเอมิเลีย-โรมาญญา สมาคมวัฒนธรรมไทย ตรีเวเนโต้ สมาคมคนไทย สวัสดีลอมบาร์เดีย สมาคมคนไทยในทอสคาน่า มีสมาชิกประมาณ 3500 คน มีทั้งชาวไทยที่มีถิ่นพำนักในอิตาลี และกลุ่มนักเรียน นักศึกษาจากที่ลงทะเบียนกับสถานทูตประมาณ 7000 คน ได้ทำหนังสือถึงสถานเอกอัครราชทูต ณ กรุงโรม พร้อมทั้งออกแถลงการณ์ เพื่อประสานไปยังรัฐบาลในการจัดเที่ยวบินกลับประเทศไทย เพราะขณะนี้หลายคนมีความรู้สึกไม่ปลอดภัยจากสถานการณ์ไวรัสโควิด-19 ระบาดหนักในอิตาลี โดยทางกลุ่มจะเป็นตัวแทนในการรวบรวมรายชื่อผู้ที่ประสงค์เดินทางกลับประเทศไทยทั้งหมด นอกจากนี้ ทั้งลงสื่อโซเชียลติดแฮชแท็ก เราไม่อยากโดนรังเกียจแบบผีน้อย โดยมีคนเข้ามาร่วมคอมเมนต์จำนวนมากติดเชื้อพุ่ง–มะกันกลัวลามสำหรับสถานการณ์แพร่ระบาดของไวรัสโควิด-19 ทั่วโลกนั้น สำนักข่าวต่างประเทศรายงานว่า ยอดผู้ติดเชื้อรวมอยู่ที่ 119389 คน เสียชีวิต 4300 คน รักษาหาย 66583 คน ที่สหรัฐอเมริกา การตรวจพบผู้ติดเชื้อยังคงเพิ่มอย่างต่อเนื่องเป็น 1010 คน เสียชีวิตแล้ว 31 คน โดยนายเจย์ อินส์ลี ผู้ว่าการรัฐวอชิงตัน ทางภาคตะวันตกเฉียงเหนือ ที่พบผู้ติดโรคมากกว่า 260 คน ประกาศแผนห้ามจัดกิจกรรมใดๆที่มีคนเข้าร่วมมากกว่า 250 คน แต่ไม่จำเป็นต้องปิดบริษัทเอกชนหรือโรงเรียน แต่เตือนว่าถึงเวลาลงมือสกัดกั้นเชื้ออย่างจริงจัง เพราะหากละเลยอาจทำให้ผู้ติดเชื้อในรัฐเพิ่มไปเรื่อยๆ จนอาจสูงถึง 64000 คน ภายในเวลา 8 สัปดาห์อิตาลียอดทะลุหมื่นรายวันเดียวกัน สำนักข่าวต่างประเทศรายงานสถานการณ์ในภูมิภาคยุโรป ที่ตรวจพบการติดเชื้อลุกลามอย่างต่อเนื่อง โดยที่อิตาลีที่ได้ประกาศปิดประเทศ พบผู้ติดเชื้ออยู่ที่ 10149 คน เสียชีวิตเพิ่มเป็น 631 คน โดยเป็นการเสียชีวิตภายในวันเดียว 168 คน ทางการอิตาลีพยายามใช้มาตรการคุมการเดินทางเข้มงวด มีเจ้าหน้าที่เดินสอบถามรายละเอียดการเดินทางภายในสถานีรถไฟตามเมืองต่างๆ แต่มีรายงานว่าชาวต่างชาติได้รับการผ่อนปรน สายการบินของสเปน โปรตุเกส อังกฤษ แคนาดา ต่างทยอยยกเลิกเที่ยวบินไปอิตาลี ขณะที่สมาคมฟุตบอลอิตาลียอมรับว่าลีกฟุตบอลซีรีเออาจแข่งกันไม่จบฤดูกาล และอาจต้องใช้วิธีการแข่งขันรูปแบบอื่นๆเพื่อหาแชมป์ฝรั่งเศสเชื่อเพิ่งเริ่ม–อย่าแห่ไป รพ.นายเอ็มมานูเอล มาครง ประธานาธิบดีฝรั่งเศส ออกแถลงเชื่อว่า สถานการณ์แพร่ระบาดในประเทศที่มีผู้ติดเชื้อแล้ว 1784 คน เสียชีวิต 33 คน อาจเป็นเพียงแค่จุดเริ่มต้นเท่านั้น แต่เรียกร้องให้ประชาชนอย่าตื่นตระหนก และปฏิบัติตามคำแนะนำของทางการ พร้อมขอเรียกร้องให้คนที่มีอายุน้อย ซึ่งเสี่ยงต่อการติดเชื้อต่ำ หลีกเลี่ยงการเข้าใช้บริการในโรงพยาบาล เพื่อลดภาระของเจ้าหน้าที่การแพทย์ ขณะที่นครเจนีวา สวิตเซอร์แลนด์ องค์การการค้าโลก (WTO) ได้ประกาศงดการจัดประชุมทั้งหมดไปจนถึงวันที่ 20 มี.ค. หลังพบเจ้าหน้าที่ 1 คนติดไวรัสรมช.สาธารณสุขอังกฤษติดเชื้อด้านรัฐบาลอังกฤษเปิดเผยว่า น.ส.นาดีน ดอร์รีย์ส รมช.สาธารณสุขอังกฤษ ถูกตรวจพบการติดไวรัสโควิด-19 และอยู่ระหว่างกักบริเวณตัวเองในบ้านพัก เจ้าหน้าที่อยู่ระหว่างการเร่งตรวจสอบผู้ต้องสงสัยติดเชื้อรายอื่นๆ หลัง น.ส.นาดีนได้พบปะผู้คนหลายร้อยคนในรัฐสภาตลอดช่วงสัปดาห์ที่ผ่านมา อีกทั้งเข้าร่วมงานเลี้ยงของนายบอริส จอห์นสัน นายกรัฐมนตรีอังกฤษ เมื่อวันที่ 5 มี.ค. ซึ่งเป็นวันที่เจ้าตัวเริ่มแสดงอาการป่วย แต่ทั้งนี้รัฐบาลอังกฤษมิได้เปิดเผยว่า นายบอริสเข้ารับการตรวจหาเชื้อแล้วหรือไม่ ส่วนที่นายมาร์ก รัตต์ นายกรัฐมนตรีเนเธอร์แลนด์ ถูกวิจารณ์กรณีแถลงคำแนะนำเรื่องการหลีกเลี่ยงสัมผัสร่างกาย แต่กลับเดินไปจับมือเจ้าหน้าที่หลังลงจากเวทีขับรถเข้าไดร์ฟ-ทรูตรวจโรคสำนักข่าวเอเอฟพีรายงานว่า ที่เมืองกรอสส์เกเรา ภาคตะวันตกของเยอรมนี โรงพยาบาลประจำเมืองได้ใช้วิธีการรับผู้ต้องสงสัยติดโควิด-19 รูปแบบ ไดร์ฟทรู เหมือนร้านอาหารฟาสต์ฟู้ด คือให้ผู้มาติดต่อขับรถมารอคิว และจะมีเจ้าหน้าที่การแพทย์ในชุดป้องกันเดินไปที่รถเพื่อเก็บตัวอย่างในช่องปากและจมูกไปตรวจหาไวรัส ก่อนแจ้งผลให้ทราบทางโทรศัพท์มือถือภายใน 24 ชั่วโมง ซึ่งสื่อต่างประเทศระบุด้วยว่า หลายโรงพยาบาลในสหรัฐฯ อังกฤษ และเกาหลีใต้ เริ่มใช้วิธีนี้ พร้อมมีการตั้งสายด่วนคัดกรองคนไข้ว่าสมควรเดินทางไปตรวจที่โรงพยาบาลหรือไม่นิวยอร์กส่งทหารตั้งเขตควบคุมขณะที่นายแอนดรูว์ คัวโม ผู้ว่าการรัฐนิวยอร์ก ทางภาคตะวันออก ได้ออกคำสั่งเคลื่อนพลกองทัพป้องกันมาตุภูมิแนชนัล การ์ด ของสหรัฐฯ เข้าจัดตั้งเขตควบคุมโรครัศมี 1.6 ตารางกิโลเมตร ในเมืองนิว โรแชล เขตเวสต์เชสเตอร์ เคาน์ตี หลังพบต้นตอการแพร่ระบาดจากศาสนสถานซึ่งส่งผลให้ภายในพื้นที่ดังกล่าวมีการติดเชื้ออย่างน้อย 108 คน จากทั้งหมด 173 คนในรัฐนิวยอร์ก พร้อมระบุว่าสถานที่ที่จุคนได้เป็นจำนวนมาก เช่น โรงเรียน โบสถ์ จะถูกปิดเป็นเวลา 2 สัปดาห์ และทหารจะเป็นผู้รับผิดชอบเรื่องการส่งเสบียงอาหารในเขตควบคุมโรคทรัมป์ไม่ตรวจ-ฝ่ายค้านหยุดเดินสายนายโดนัลด์ ทรัมป์ ประธานาธิบดีสหรัฐฯ กล่าวแสดงความมั่นใจต่อกรณีร่วมงานประชุมพรรคกับ ส.ส.ที่ถูกตรวจพบติดเชื้อว่า คิดว่าไม่ใช่เรื่องใหญ่ คงไม่ไปตรวจหาเชื้อ เพราะคิดว่าไม่จำเป็น ยังแข็งแรงดี และไม่ได้อยู่ใกล้ชิดกับผู้ติดเชื้อนานขนาดนั้น แต่รัฐบาลได้มีการนัดหารือกับบริษัทเทคโนโลยียักษ์ใหญ่ทั้งกูเกิล แอปเปิล ไมโครซอฟท์ แอมะซอน เพื่อหาหนทางควบคุมการแพร่ระบาดแล้ว ส่วนนายโจ ไบเดน อดีตรองประธานาธิบดีสหรัฐฯ และนายเบอร์นี แซนเดอร์ส ส.ว.รัฐเวอร์มอนต์ ได้ระงับการเดินสายหาเสียงชิงตัวแทนพรรคเดโมแครตชั่วคราว เนื่องด้วยสถานการณ์ไวรัสโสมขาวพบต้นตอใหม่กรุงโซลส่วนศูนย์ควบคุมและป้องกันโรคแห่งชาติเกาหลีใต้ เปิดเผยว่า ได้พบผู้เสียชีวิตในประเทศเพิ่มเป็น 61 คน ติดเชื้อ 7755 คน เป็นการตรวจพบในวันเดียว 242 คน ซึ่งถือว่าสูงที่สุดในช่วง 5 วันที่ผ่านมา หลังพบจุดการแพร่ระบาดใหม่ในศูนย์คอลล์ เซ็นเตอร์ในกรุงโซล และโรงเรียนสอนเต้นรำหลายแห่งทั่วประเทศ แต่ยืนยันว่ารัฐบาลได้ตรวจหาเชื้อวันละ 15000 คน มีผู้ได้รับการตรวจแล้ว 222295 คน ขณะที่ผู้สัมผัสกับผู้ติดเชื้อก็จะถูกห้ามไม่ให้เดินทางออกนอกประเทศ 14 วันแม้ไม่แสดงอาการทูตเกาหลีใต้ยันดูแลคนไทยขณะที่นายอี อุก ฮอน เอกอัครราชทูตเกาหลีใต้ประจำประเทศไทย กล่าวถึงกรณีคนไทยที่ทำงานอยู่ในเกาหลีใต้ว่า รัฐบาลให้การดูแลอย่างดีเท่าพลเมืองของตัวเอง สามารถเข้าถึงการตรวจหาเชื้อโควิด-19 ได้ และหากเป็นคำแนะนำของแพทย์ก็ไม่ต้องเสียค่าใช้จ่าย ส่วนเรื่องคนไทยอยู่เกินวีซ่านั้น ก็มีมาตรการรองรับ ให้รายงานตัวกลับต้นทางได้โดยสมัครใจจนถึงสิ้นเดือน มิ.ย.นี้ เพื่อกลับมาเกาหลีใต้ได้อีกในอนาคต แต่สถานเอกอัครราชทูตเกาหลีใต้ยังไม่ขอแสดงความเห็นกรณีทางการไทยยกเลิกการขอฟรีวีซ่า 3 ประเทศรวมเกาหลีใต้ เป็นการชั่วคราวเจอระบาดในผับโอซากากระทรวงสาธารณสุขญี่ปุ่นรายงาน เทศบาลนครโอซากาอยู่ระหว่างติดตามผู้ต้องสงสัยติดเชื้ออย่างเร่งด่วน หลังตรวจสอบพบว่ามีผับ 4 แห่งภายในรัศมี 3 กิโลเมตรใจกลางนครโอซากาเป็นสถานที่การแพร่ระบาดของไวรัส มีผู้ติดเชื้อรวมแล้วอย่างน้อย 60 คน ซึ่งแต่ละแห่งสามารถจุคนได้อย่างน้อย 100 คน ส่วนยอดผู้ติดเชื้อทั่วประเทศอยู่ที่ 587 คน ไม่นับรวมผู้ติดเชื้อโดยสารเรือสำราญไดมอนต์ ปรินเซสส์ นอกชายฝั่งเมืองโยโกฮามา 696 คน ขณะที่สวนสนุกโตเกียว ดิสนีย์แลนด์ ในจังหวัดชิบะ ประกาศขยายเวลาการปิดจนถึงต้นเดือน เม.ย.อู่ฮั่นเริ่มเปิดบริษัทส่วนที่จีน คณะกรรมการสุขภาพแห่งชาติ รายงานยอดผู้เสียชีวิตอยู่ที่ 3158 คน เป็นการเสียชีวิตภายในหนึ่งวัน 22 คน ยืนยันการติดเชื้อ 80785 คน ถือว่าเพิ่มจากวันก่อนเพียง 31 คน ซึ่งในจำนวนนี้ 10 คนเป็นผู้ติดเชื้อที่เดินทางมาจากต่างประเทศ ขณะที่ทางการท้องถิ่นมณฑลหูเป่ย ระบุว่าเมืองอู่ฮั่นที่เป็นจุดต้นตอการแพร่ระบาดได้มีคำสั่งให้บริษัทที่เกี่ยวข้องกับการผลิตของใช้ในชีวิตประจำวัน เปิดทำการตามปกติทุกชาติไปปักกิ่งโดนกักตัวต่อมารัฐบาลจีนออกประกาศมาตรการรับมือการแพร่ระบาดของไวรัสโควิด-19 เพิ่มเติม โดยระบุว่าพลเมืองจากทุกประเทศที่เดินทางมายังกรุงปักกิ่งของจีน จะต้องเข้ารับการกักกันตัวเป็นเวลา 14 วัน หลังก่อนหน้านี้บังคับใช้เฉพาะผู้ที่เดินทางมาจากอิตาลี เกาหลีใต้ อิหร่าน และญี่ปุ่นเท่านั้น ส่วนช่วงค่ำวันเดียวกัน อิหร่านพบผู้ติดเชื้อเพิ่มเป็น 9000 คน เสียชีวิต 354 คน ขณะที่ยุโรปมีการปรับยอดหลายประเทศ ไม่ว่าสเปน ติดเชื้อ 2067 คน เสียชีวิต 47 คน เยอรมนี ติดเชื้อ 1622 คน เสียชีวิต 3 คน สวิตเซอร์แลนด์ ติดเชื้อ 651 คน เสียชีวิต 3 คน นอร์เวย์ ติดเชื้อ 429 คน อังกฤษ ติดเชื้อ 383 คน เสียชีวิต 6 คน เดนมาร์กติดเชื้อ 340 คน เบลเยียม ติดเชื้อ 314 คนแหม่มโพธิ์ดำทำ จ.ม.ถึงลุงตู่อีกด้านที่เป็นข่าวฮือฮาในโซเชียลวันเดียวกันนี้ กรณี แหม่มโพธิ์ดำ ได้ทำจดหมายเปิดผนึกถึงนายกรัฐมนตรี หลังถูกกล่าวหาว่าเพจ แหม่มโพธิ์ดำ ลงข้อมูลอันเป็นเท็จและนายสนธิญาไปแจ้ง ปอท. ให้ดำเนินคดีว่า สวัสดีค่ะลุง นี่แหม่มโพธิ์ดำเอง จำได้ไหม เพจเล็กๆ เพจนึงที่ลุงตู่เคยชมในวันศุกร์ว่าเป็นเพจน้ำดี คอยช่วยเหลือสังคมเมื่อนานมาแล้ว แต่ตอนนี้ควีนเป็นงงค่ะ ว่าลูกน้องลุงกำลังทำอะไรอยู่ มาหาว่าเพจลงข้อมูลอันเป็นเท็จ ต้องเปิดเผยตัวตน เออ แทนที่จะไปจับ ไปตามสืบว่าตาบอย หรือตาพันธ์ยศ เกี่ยวข้องกับเรื่องนี้ยังไง ตรวจเช็กบัญชีมันและคนรอบข้าง ยังไงก็เจอ แหล่งข่าวส่งสลิปเงินโอนให้เพียบ กลับให้ตำรวจแก้เกมบอกว่า บอยเขาเป็นคนใสๆซื่อๆไม่มีอะไรหรอก แล้วให้คนของรัฐบาลมาเล่นงานคนแฉที่เสี่ยงลงรายละเอียดทุกเรื่องเพื่อช่วยชาติตามหาหน้ากาก ข้อมูลทั้งหมดบอยมันก็ลงของมันเองยันไม่ไป ปอท.ตามสนธิญาขอฝากบอกสนธิญา ลูกน้องลุงทีที่ว่าควีนไม่ไปปอท.ค่ะ เชิญใช้อำนาจให้เต็มที่ ในการบีบบังคับให้เพจออกมาตายแทนคนทำผิด แล้วเดี๋ยวรู้กันค่ะ ว่าคนทิ้งชีวิตแล้ว เค้าจะสู้ตายแค่ไหน ชีวิตก็มี ชีวิตเดียว ถ้าต้องแลกกับการเปิดโปงความอยุติธรรมที่เกิดตอนนี้ก็คุ้ม จากที่ควรจะได้รับคำชมจากรัฐบาล ที่เราออกมาช่วยเปิดโปงเรื่องหน้ากากที่หายไป จนหลายโรงพยาบาลได้รับความช่วยเหลือ กลายเป็นจะได้หมายเรียกแทน ลุงว่ามันถูกต้องไหมคะ ฝากไว้แค่นี้ ขอบคุณค่ะ/แหม่มโพธิ์ดำนายกฯตอบรับแหม่มโพธิ์ดำต่อมา เวลา 21.00 น. นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ตอบกลับจดหมายเปิดผนึกของ แหม่มโพธิ์ดำ โดยนายกฯระบุว่า ยังคงชื่นชมแหม่มโพธิ์ดำ เป็นเพจน้ำดีเหมือนเดิม ที่คอยช่วยเหลือสังคม สิ่งที่แหม่มโพธิ์ดำเปิดเผยออกมารัฐบาลไม่ได้นิ่งนอนใจ หน่วยงานที่เกี่ยวข้องได้ดำเนินการตรวจสอบอยู่ หากมีการกระทำที่เป็นสิ่งที่เลวร้ายต่อประชาชนและประเทศ จะต้องดำเนินการขั้นเด็ดขาด และยังยืนยันว่า ไม่ว่าใครหน้าไหน จะเกี่ยวข้องกับรัฐบาล หรือไม่ จะมีการตรวจสอบและลงโทษขั้นเด็ดขาด ไม่มีการปกป้องใดๆทั้งสิ้น หากตรวจพบว่ามีการกระทำการกักตุนหน้ากากอนามัย หรือส่งขายต่างประเทศ รวมทั้งการขายเกินราคา เพราะเป็นเรื่องที่ส่งผลกระทบร้ายแรงต่อประชาชน โดยเฉพาะในสถานการณ์อย่างนี้ ที่มีการแพร่ระบาดของเชื้อไวรัสโควิด-19 ซึ่งเป็นสถานการณ์ที่ไม่ปกติ ทั้งนี้ นายกฯยังได้สั่งการให้ พล.ต.อ.สุวัฒน์ แจ้งยอดสุข รอง ผบ.ตร. กำกับหน่วยพิเศษเฉพาะกิจ เพื่อติดตามสืบสวนสอบสวนจับกุม และรายงานตรงต่อนายกฯ เพื่อลงโทษไม่มีละเว้น
ไทยพบผู้ติดเชื้อไวรัสโควิด-19 วันเดียว 6 รายส่งผลให้ยอดผู้ติดเชื้อพุ่งพรวดไปถึง 59 รายแล้ว ตม.ยันตำรวจในสังกัดติดเชื้อจริงแต่ไม่หนักเพราะรีบเข้ารักษาหลังมีอาการไข้ ศูนย์ข้อมูลโควิดแถลงรายวัน
โควิด-19,ไวรัสโคโรนา,ไวรัสอู่ฮั่น,ผู้ติดเชื้อโควิด-19,หน้ากากอนามัยแพง,ข่าวหน้า1,ข่าววันนี้,สุขภาพ